Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од О. С. од Прилеп поднесена против Решение на Министерството за финансии, по предметот Барање за пристап до информации од јавен карактер, на 22.05.2024 година го донесе следното

**Р Е Ш Е Н И Е**

**1**. Жалбата изјавена од од О. С. од Прилеп поднесена против Решението на Министерството за финансии бр.03-5258/5 од 10.05.2024 година, заведена во Агенцијата под бр.08-146 на 14.05.2024 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр. 03-5258/5 од 10.05.2024 година**.**

**О Б Р А З Л О Ж Е Н И Е**

## О.С. од Прилеп, на 23.04.2024 година поднела Барање за пристап до информации од јавен карактер до Министерството за финансии, заведено кај Имателот под бр.03-5258/5 на 10.05.2024 година, со кое побарала по е-маил да и се достави електронски запис од следната информација:

„Барам да ми се издаде препис од составот на Комисијата за одлучување по барањата за денационализација за општините Битола, Демир Хисар, Прилеп, Крушево, Македонски Брод, Охрид, Струга и Ресен со седиште во Општина Битола (во натамошниот текст како „Комисијата“).

Неопходен ми е составот на Комисијата во периодот од 2020-21 година и сегашниот состав (2024 година). Под состав се подразбираат следниве идентификатори: (1) Име и Презиме, (2) Функција во комисијата (на пр.Претседател на Комисијата, Надворешен член), и (3) Институција која ја претставува (на пр.Министерство за финансии на РСМ).

Исто така Барам да ми се издаде препис од Решението/Одредба на Министерството за финансии на РСМ со која се формира и уредува работата на Комисијата (на пр.Надлежности, мандат иткн.)

Молам доколку во горенаведените документи се содржани лични информации согласно Законот за заштита на лични податоци, истите да ги анонимизирате затоа што не се предмет на ова Барање.“

Постапувајќи по ова Барање, Имателот на информации на 10.05.2024 година, му доставил на Барателот Решение со кое Барањето на Барателот се одбива во целост бр.03-5258/5 од 10.05.2024 година. Во Решението е наведено: „Министерството за финансии, во својство на имател на информации, го разгледа предметното Барање при што утврди дека бараната информација, согласно член 6 став (1) точка 4) од Законот за слободен пристап до информации од јавен карактер е исклучок од слободен пристап до информации...Министерството за финансии во својство на имател на информација задолжително спроведе постапка на тест на штетност, при што утврди дека во конкретниот случај се работи за барање на документација за која постапката е во тек....Во конкретниот случај, се рбаоти за странка во постапката за денационализација која своите права може и треба да ги остварува со други закони, lex specialis, односно согласно одредбите од Законот за денационализација и Законот за општата управна постапка кои ја регулираат оваа материја... не станува збор за барање за пристап до информации од јавен карактер, туку за барање на информации од приватни и лични интереси....во член 42 став 1 од Законот за општата управна постапка е утврдено дека странките во управната постапка имаат право да ги разгледуваат списите на предметот....уште еднаш потенцираме дека барателот е странка во оваа постапка за денационализација.“

Незадоволен од наведеното Решение, Барателот на информации на 14.05.2024 година поднесе Жалба до Агенцијата, заведена во архивата на Агенцијата под бр.08-146. Во Жалбата е наведено дека “...Јас неколку пати го читав Решението за одбивање во целост заведено под бр.03-5258/5 и не успеав да најдам логика во образложението на Министерството. Напоменувам, во Барањето за пристап јас не барам информации содржани во конкретен предмет по кој се води управна/кривична/прекршочна постапка како што тврди Министерството...) Членувањето во Комисијата за денационализација не е државна тајна....Неопходен ми е составот на Комисијата со цел да поднесам Кривична пријава против сите членови до еден, по Име и Презиме, затоа што истите несовесно ја работат својата работа а се платени со кои, со Ваши, со наши народни пари кои ги допринесуваме во Буџетот на РСм како даночни обврзници!!!“

Агенција, преку е-маил заведен под бр.08-146 од 14.05.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 20.05.2024 година до Агенцијата достави Одговор на жлба бр.03-5258/7 од 17.05.2024 година, заведено во Агенцијата под бр.08-146. Во Одговорот на жалба Имателот наведува дека „....бара информации за членови на Комисијата за одлучување по барањата за денационализација по кој Комисијата се уште одлучува и е странка во постапка...Во конкретниот случај, уште еднаш потенцираме дека жалителот е странка во постапка која е во тек пред посочената Комисија, од каде јасно може да се потврди дека Министерството за финансии има формирано Комисија која работи во постапка и надлежности утврдени согласно Законот за денационализација и другите позитивни законски прописи, па оттука не би требало да постои лична и/или правна дилена која жалителот дали „...Министерството има назначено членови во Комисијата....“ од причина што Комисијата работи во полн состав и одлучува со мнозинство гласови и пимено коресподира со жалителот во друга постапка.“

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението на Имателот на информации го потврди**, поради следното:

Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Министерството за финансии, не претставува барање за пристап до информации од јавен карактер, туку е барање од личен интерес односно барање од надлежност на Министерството за финансии.

 Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од надлежност на Имателот на информации, за кое Министерството за финансии е должно да постапува согласно своите материјални закони, а од друга страна Агенцијата констатира дека не станува збор за јавен карактер согласно Законот за слободен пристап до информации од јавен карактер.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Агенцијата на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично.

Законот за слободен пристап нема за цел, преку поднесување на барање за пристап до информации од јавен карактер, барателите на информации да остваруваат лични, приватни или индивидуални права, или како странки да обезбедуваат докази за водење на судски постапки, дополнително да бараат и предлагаат преземање на управни дејствија и донесување на потврди, извештаи и/или други акти, за кои се во тек, или врз основа на бараните податоци ќе бидат поведени постапки пред надлежните судови, каде што барателот за пристап до информации од јавен карактер е една од странките во спорот.

Законот за слободен пристап до информации од јавен карактер обезбедува остварување на јавен интерес, опишан и таксативно наброен во член 3 став 1 алинеја 7 и гласи: „Јавен интерес во остварувањето на правото на пристап до информации подразбира, но не се ограничува, на интерес за информации со чие што објавување...1.ќе се открие злоупотреба на службената положба и коруптивното однесување; 2.ќе се открие противправно стекнување или трошење на буџетски средства; 3.ќе се открие потенцијален судир на интереси; 4.ќе се спречат и откријат сериозни закани по здравјето и животот на луѓето; 5.ќе се спречи и открие загрозување на животната средина; 6. ќе се помогне да се разбере прашањето за кое се креира јавна политика или се води парламентарна дебата и 7. ќе се овозможи еднаков третман на секој граѓанин пред законите“. Законската дефиниција на “јавниот интерес“значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**